Ramai Kaamatan Raya i tohuri no pinaanjur id Tenghilan norikot kinaramayon\nTAMPARULI: Ramai Kaamatan Raya i pinaanjur di komitikuasa’ mangaanganjur Kaamatan Raya om Komitikuasa’ Komogoton om Kotingoligan Kampung (JKKK) Kampung Tenghilan doid lintuhun kampung dilo’ norikot rinamai om nakaanu raaramit kounsub.\nTadau Kaamatan om Tadau Tagayo Aidilfitri dilo’ pinaanjur montok mangaramai duo karamaian potilombus id kampung dilo’.\nWokon mantad abaabayan i pinoindalan di kosuabon po ramai dilo’ nopo nga’ pialaan mongungkanit do lugus, pialaan manangon, pialaan tujun, pialaan tinumon doun koubasanan om pialaan takanon doun koubasanan.\nId poompus ramai dilo’, pinoindalan po nogi’ pialaan Sugandoi, posokoton mogisusuai ponit (pakaian beragam), pialaan migayat lukug, papagayo masol tangaanak, om Unduk Ngadau tangaanak.\nNaamot dilo’, abaabayan i bobos piandad-andad mogiigiyon nopo nga’ tantu’ nopo pangadangan tikit kinasip i kapaampai ngaawi’ titungkap koimbayat.\nId panambarasan disio, ka di Jahid, rayat kiguno do poposiliu karamiayan Tadau Kaamatan Raya dilo’ sabaagi do laang montok miiso’ ginawo, mogiupakat om momolihu nunu nopo pigogutan nung haro.\nMinoboros isio do, maya’ do Kaamatan Raya i pinogiomungan duo ramai diti, sunduan pisompuruan id nayatan mogiigiyon iso-iso’ kampung kaanu do potimporonon sabap hiri no pisuk toi ko’ timpu diolo’ montok mogititimung om mogiuhup sabaagi iso’ tinimungan.\n“Kaamatan okon nopo ko’ timpu montok tokou do ongondos toi montok momuhondom di sunduan parai (bambarayon), nga’ montok popogirot piromutan id nayatan tokou ngaawi’, iri no i bobos kiguno, naamot Raya nopo nga’ kaanu tokou do mogisosolowot,” ka disio.\nNaamot dilo’, i Ponorikohon Mangaanganjur, i po nogi’ i Molohingon Kampung dilo’, i KK Jowin Gompalid, minongunsikou kuminaa oinsanan bohogian i nakapanahak do toluod montok lobi mangaramai om minamalantoi abaabayan dilo’.\nNokotindapou po nogi’ io Monuunurat Pulitik di Montiri Sains Tiknologi om Inovasi (MOSTI), i Joisin Romut, om i Ponorikohon JKKK Kampung Tenghilan, i Boe Sindolun.